Homey Pro (2026) lanceret: dobbelt så meget hukommelse til samme pris

Homey er klar med en ny udgave af deres Homey Pro (2026), den nyeste udgave af virksomhedens avancerede smarthome-hub. Den nye model rammer markedet globalt og dobler arbejdshukommelsen fra 2 GB til 4 GB – mens prisen forbliver 399 euro. Homey Pro (2026) kan bestilles med det samme og sendes allerede ud til de første kunder. Pro kommer kun kort tid efter Homey Pro Mini fik debut – men den “rigtige” Pro har betydeligt flere medfødte standarder indbygget.

Mere hukommelse til store opsætninger

Den væsentligste forbedring i Homey Pro (2026) er den fordoblede RAM-mængde, som giver brugerne mere plads til apps, flows og komplekse smarthome-opsætninger. RAM er afgørende for, hvor mange processer hubben kan håndtere samtidigt, og i takt med at smarte hjem bliver større og mere datatunge, er hukommelse blevet en vigtig ressource. Ifølge Homey giver opgraderingen mulighed for at køre over 100 Homey-apps, afhængigt af deres kompleksitet.

Samme protokoller – mere overskud

Homey Pro (2026) bygger videre på 2023-modellens hardwareplatform. Den understøtter fortsat Matter, Thread, Zigbee, Z-Wave, Bluetooth LE, 433 MHz, infrarød og Wi-Fi, hvilket gør den til en af de mest fleksible hubs på markedet. Ifølge virksomheden fungerer radiosystemerne allerede stabilt og effektivt, og derfor var øget hukommelse den mest logiske opgradering.

Lyntænkende smarthub med lokal drift

Som tidligere modeller kører Homey Pro (2026) primært lokalt, hvilket giver hurtigere reaktioner og større stabilitet – uden at gå på kompromis med privatliv. Cloud-baserede funktioner som fjernadgang og Homey App Store er stadig tilgængelige, men selve automatiseringerne kører direkte på enheden og er dermed uafhængige af internetforbindelsen.

Brugere kan fortsat tilslutte enheder fra over 1.000 forskellige producenter og bygge avancerede flows og dashboards. Energiovervågning, logikværktøjer og eksperimentelle funktioner er også med om bord.

Lang levetid og fælles funktioner på tværs af generationer

Athom, virksomheden bag Homey, lover officiel support for både Homey Pro (Early 2023) og Homey Pro (2026) frem til mindst juni 2031. De to modeller betragtes som del af samme generation og vil løbende modtage identiske funktioner og softwareopdateringer. Det betyder, at eksisterende brugere ikke mister funktioner, blot fordi en nyere model kommer til.

Pris og tilgængelighed

Homey Pro (2026) kan købes fra i dag via homey.app til 399 euro – dansk pris forventes til at lande på det samme som nuværende udgave – ca. 3.200 kr. Homey er allerede begyndt at sende de første eksemplarer til kunderne. Tilbehør som Homey Pro Ethernet Adapter og Homey Bridge er stadig tilgængelige for brugere, der ønsker kablet netværk eller udvidet trådløs dækning i hjemmet.

Homey Pro (2026) lanceret: dobbelt så meget hukommelse til samme pris