Sådan kommer du igang med Apple Home

Apple Home har udviklet sig til en af de mest centrale platforme for smarte hjem i Danmark, fordi systemet gør det muligt at samle styringen af lys, varme, sikkerhed og en lang række andre enheder i én app, som allerede findes på de fleste iPhones og iPads. Og selvfølgelig fordi Apple generelt er ret dominerende i Danmark – over halvdelen af danskerne har en iPhone, så det er naturligt at kigge imod Apple også når man taler det smarte hjem.

For mange brugere er den største styrke ved Apple Home, at det hele er sat op til at fungere intuitivt og sikkert, samtidig med at både design og funktionalitet er integreret direkte i Apples univers. Der er ingen krav om teknisk indsigt – eller, det er en sandhed med modifikationer, det kommer vi tilbage til – og platformen kan vokse i samme tempo som dine behov, uanset om du begynder med en enkelt smartpære eller ender med at automatisere hele dit hjem. Denne guide giver en samlet introduktion til systemet, forklarer hvad man skal bruge for at komme i gang, beskriver hvilke produkter der fungerer med Apple Home, dykker ned i de mere avancerede muligheder og skitserer, hvor Apple Home er på vej hen i de kommende år.

Apple Home for begyndere

Apple Home er en platform, som samler styringen af dit smarte hjem i en app, hvor alle kompatible produkter vises og kan kontrolleres. Systemet bygger på en simpel idé om, at et smart hjem ikke skal styres gennem flere forskellige apps og hubs, men gennem én samlet helhed. Derfor kan enheder fra mange producenter tilføjes direkte til Apple Home-appen, så længe de understøtter Apples standarder eller Matter, som er den nye åbne smart-home teknologi, der forbinder produkter på tværs af mærker.

For begyndere betyder dette, at opsætningen næsten altid foregår ved blot at scanne en kode på produktet. Når det er gjort, dukker enheden op i Apple Home, hvor man kan tildele den et rum og begynde at styre den. Platformen gør det let at få overblik over hjemmet, og det er netop denne sammenhæng mellem enkel opsætning, stærk datasikkerhed og et intuitivt interface, der gør Apple Home til et populært valg blandt brugere, der vil have et smart hjem uden kompleksitet. Det betyder så også, at det er ultra vigtigt, at du sikrer dig at den enhed du har tænkt dig at købe er kompatibel med Apple Home. Allerbedst er det, hvis der både er et Apple Home og et Matter logo på kassen, men der må ikke bare være et ”made for iPhone” eller et App Store logo på – så vær helt sikker, før du investerer, og spørg evt. i butikken. Det kan også betale sig at gøre sit hjemmearbejde og finde de enheder, man gerne vil bruge i sit smarte hjem på forhånd og så køber dem i en butik – online eller ude i den virkelige verden – når man er sikker på, at produktet arbejder sammen med Apple Home. Bemærk i den forbindelse, at man producenter ”arbejder på” at blive kompatible med Matter eller Apple Home – men det, at de (måske) en dag vil tilføje understøttelse, er altså ikke godt nok til at du bør købe – ligemeget hvad de så lover.

Apple Home – hvad skal du bruge for at komme igang?

For at kunne bruge Apple Home kræver det først og fremmest en iPhone eller iPad, eftersom hele opsætningen foregår her. Dernæst skal der være en såkaldt Home-controller i hjemmet, som holder systemet kørende døgnet rundt, og som sørger for, at automatiseringer fungerer, selv når telefonen ikke er i huset. Det er Apple TV 4K samt HomePod og HomePod mini, der udfylder denne rolle. De giver samtidig adgang til fjernstyring uden for hjemmet og fungerer som knudepunkt for Matter-enheder, især dem som bruger Thread-teknologien. Det billigste er naturligvis en HomePod mini, men hvis du har andre lydenheder gør Apple TV altså fuldstændigt det samme. Indtil 2022 var det også muligt at bruge en iPad, men den mulighed forsvandt altså.

Når controlleren er sat op, kan man begynde at tilføje produkter, der er Apple Home-kompatible eller certificeret til Matter.

Man behøver ikke planlægge det store smarthjem fra starten; mange begynder stille og roligt med én enkelt pære eller kontakt og bygger videre, når behovet opstår. Det er dog en fordel at tænke en smule langsigtet, hvis man ønsker at styre flere områder af hjemmet, som for eksempel lys, varme og sikkerhed, så man undgår at sammensætte et system, der føles usammenhængende. Apple Home er bygget til at kunne vokse uden at blive mere besværligt at bruge, og det er i høj grad med til at gøre platformen attraktiv for både nye og erfarne brugere.

Vores forslag er, at du starter med lyset. Det er en let måde at komme igang, er relativt billigt og giver stor fornøjelse i hverdagen – og du sparer penge på strøm hvis du sætter alt lyset i hjemmet til at køre efter rutiner, scener og med følere. En lille interessant ting er, at Philips Hue for nylig har udgivet en ny hub der gør det muligt at bruge pærer i rummet som bevægelsessensorer. Så hvis du køber et startsæt fra Hue vil du altså ikke skulle sætte sensorer op. Flere af konkurrenterne arbejder på samme ide, men Hue (og deres billigere WiZ) er altså allerede i gang. For tiden tester vi den nye hub, og det virker fuldstændigt som annonceret.

Sådan installerer du en enhed

I Apple Home vælger du plusset i højre hjørne

Vælg Tilføj Tilbehør

Hvis du har en enhed med en QR kode til Matter eller Apple Home, kan du nu scanne den og vil blive guidet igennem installationen – det er ganske let.

Hvis ikke, klikker du på Flere indstillinger

Klik på plusset

Scan en eventuelt QR kode

Nu kan du vælge et stykke tilbehør, der er opdaget, men endnu ikke tilføjet.

Her kan det blive en smule problematisk, for hvis du har mange produkter kan det være svært at genkende dem specifikt – her er for eksempel en bunke termostater der ikke er installeret – men hvordan kender man dem fra hinanden? Et godt trick kan være at tage strømmen fra alle undtagen en enkelt, og så starte igen efter nogle minutter – så ved du, hvilket produkt der er klar til at blive installeret.

Apple Home – hvilke typer enheder understøttes?

Apple Home fungerer i dag med et bredt udvalg af smart-home produkter, og mængden af kompatible enheder vokser løbende i takt med, at Matter-standarden bliver mere udbredt. Den største kategori er stadig belysning, hvor systemet kan styre både farvede pærer, hvide pærer, LED-strips, udendørslamper og intelligente kontakter, der kan gøre traditionelt udstyr smart.

Sensorer udgør en anden vigtig del af Apple Home, fordi de er byggestenene for automatiseringer; her taler vi om bevægelsessensorer, temperatur- og fugtsensorer, dør- og vinduessensorer, luftkvalitetsmålere og meget mere. (Som nævnt kan pærer faktisk dublere som bevægelsessensorer, så der kan du evt. slå to fluer med ét smæk).

Sikkerhed spiller også en væsentlig rolle, hvor Apple Home understøtter smartlåse, video-dørklokker, overvågningskameraer og forskellige typer alarmlignende funktioner, som alle samles i appen og kan kontrolleres uden at man skal skifte til andre systemer.

I danske hjem fylder varmestyring mere og mere, fordi intelligente radiator-termostater og klimaenheder giver bedre kontrol over energiforbruget. Også her findes der ret mange produkter – især smarte radiatortermostater har fundet vej til mange danskeres smarthome systemer.

Derudover understøttes persienner, rullegardiner, robotstøvsugere, ventilatorer, garageporte, lækagesensorer og flere andre typer apparater, der gør hjemmet både mere komfortabelt og mere sikkert. Fælles for alle produktgrupper er, at Apple Home tilpasser visningen og styringsmulighederne afhængigt af funktionerne, så et kamera fremstår helt anderledes end en dørkontakt eller en lampe, men uden at brugeren skal lære nye interfaces.

Apple Home for viderekomne

Når man har fået de første enheder sat op, åbner systemet for helt andre muligheder. Scener og automatiseringer er to af de mest kraftfulde elementer i platformen, og det er her, at hjemmet begynder at arbejde for dig i stedet for omvendt.

En scene er en samling handlinger, som kan aktiveres på én gang, og som skaber en bestemt stemning eller funktionel tilstand. En aften-scene kan eksempelvis dæmpe lyset, sænke temperaturen og slukke udstyr, mens en “jeg er hjemme”-scene kan tænde udvalgte lamper, hæve persienner og slå sikkerhedssystemet fra.

Automatiseringer går endnu længere ved at reagere på bestemte betingelser som tidspunkt, solopgang, bevægelse, geografisk placering eller noget så enkelt som, at en dør åbnes. Systemet kan for eksempel tænde lyset i entreen, når der registreres bevægelse efter solnedgang, eller slukke hele hjemmet, når den sidste person forlader huset.

De mere avancerede brugere arbejder med kombinationer af betingelser, så hjemmet reagerer intelligent og tilpasset hverdagen, uden at der skal trykkes på en eneste knap. Det er her, at Apple Home viser sin egentlige styrke som automatiseringsplatform, fordi det hele er bundet sammen i et interface, der stadig er let at bruge, selv når funktionerne bliver mere komplekse.

Sådan laver du en scene

Når du står i Apple Home appen, klikker du på plusset i højre hjørne

Vælg Scene

Nu kan du baseret scenen på et af de foreslåede scenarier eller vælge at bygge en selv.

Hvis du vælger at bygge en selv, kan du nu give den et navn

Vi foreslår, at du navngiver scenen med navnet på rummet først – det vil blive ignoreret på kortene ude i appen senere så de ikke bliver for store, men vil være godt for overblikket

Vælg efterfølgende de forskellige enheder, der skal indgå i scenen ved at klikke tilføj tilbehør

Vælg nu, hvad de enkelte enheder skal gøre – for eksempel være tændt på så og så mange procent af lysstyrken og så videre.

Tryk på V i toppen for at gemme scenen.

Oftest giver det mening at lave sin egen scene

Hvis du tilføjer en musikafspiller skal du bestemme, hvad den skal afspille

Test gerne scenen flere gange før du laver den “live”

Tips & tricks

Apple Home er egentlig meget let at gå til. Men det kan blive lidt uoverskueligt i selve appen hvis du har rigtigt mange enheder. En god ide kan derfor være at bruge widgets – måske lave en side på din telefon eller iPad, hvor du har widgets til dit smarte hjem – for de ting, du bruger mest?

En anden mulighed er at bruge en iPad som controller for det hele. Der findes specifikke apps der måske er lidt mere avanceret kontrol, men en iPad sat op som controller kan virkelig noget – især hvis du kan dedikere den til det – her er vi igang med at sætte en iPad op som Apple Home hjernen:

Apple Home – hvad er fremtiden for Apples smarthjemsystem?

Apple Home befinder sig i en periode med markant udvikling, hvor både software og hardware forventes at få nye funktioner i de kommende år. En af de mest omtalte muligheder er en såkaldt HomePad (der dog er forsinket), som mange forventer bliver en stationær enhed, der kombinerer funktionerne fra en iPad og en HomePod. Idéen er at skabe et fast kontrolpunkt i hjemmet, hvor man kan overvåge kameraer, styre scener, administrere automatiseringer og se en samlet status over hele huset på en større skærm. En sådan enhed ville være en naturlig forlængelse af den retning, Apple allerede bevæger sig i, hvor deres smarthome system bliver mere synligt og mere centralt placeret i hverdagen. Samtidig fortsætter udviklingen af Matter, som bliver endnu vigtigere i takt med, at flere producenter dropper deres egne lukkede økosystemer og i stedet bygger produkter, der fungerer mere frit på tværs af platforme. På længere sigt kan Apples smarthome system blive en mere intelligent og selvkørende platform, hvor automatiseringer bygges ud fra dine vaner og behov, og hvor hjemmet arbejder mere sømløst på tværs af lys, energi, sikkerhed og komfort.

Faldgruber og problemer

Apple Home er egentlig ret avanceret som det er i dag, og med en mere intelligent Siri og bedre enheder til at styre hjemmet bliver det bedre med tiden. Ikke desto mindre er der nogle svagheder ved systemet.

Siri er præcis svaghed nummer 1. En af de største grunde til at lave et smarthjem i første omgang er, at man godt vil kunne kontrollere det – også med stemmen. Men med Siri vil man alt for ofte opleve, at beder man hende slukke lyset, ruller hun gardinet for i soveværelset og låser bagdøren. Det er simpelthen decideret dårligt. Heldigvis er der lys for enden af den tunnel, for Apple har lovet en betydeligt klogere Siri i løbet af – forhåbentlig – næste år. De har desværre været dårlige til at love alt for meget og holde for lidt siden deres fadæse udi AI begyndte for snart et par år siden. Heldigvis ligner det ikke Apple, og de har da også kæmpet grundigt for at få Apple Intelligence på sporet – inklusiv den klogere Siri. Men hvornår den kommer, vides ikke, og de er forsigtige med at love for meget.

Sammenligner man det med eksempelvis Google Home er der betydeligt mere avancerede muligheder i Google Home, og hvor Apples Siri først får sin makeover til en klogere version ”engang til næste år” – måske – ja, så er Google så småt begyndt at bruge deres Gemini på deres smarthome enheder. Og det er lykkedes Google at rulle det ud på også ret gamle enheder – noget, det stadig er tvivlsomt om Apple kan (og vil).

Udover den svage stemmestyring, så står Apple også ret svagt på understøttelse af enheder, for selv om økosystemet understøtter rigtigt mange, så er det ikke noget i forhold til Google, og da slet ikke i forhold til andre systemer som Homey og Home Assitant.

Apple Homes styrker

Det kan godt være, at Siri er dum som en våd spånplade og der ikke er mulighed for ALLE smarthome produkter i verden, ligesom Apple kan være en pænt sløv type at lege med når det eksempelvis kommer til at tage nye funktioner ind i Home appen – de er stort set aldrig først til at implementere nye enheder fra Matter standarden, for eksempel – MEN de er til gengæld rigtigt gode til at bygge stabile setups, og har du først fået sat dit system op, så er det mere stabilt end langt de fleste konkurrenter. Og eftersom du formentlig allerede er i Apples ”walled garden”/økosystem med mange af de produkter du alligevel bruger i hverdagen – ja, så er skridtet til at bruge smarthome produkter måske i virkeligheden ikke så stort længere.

Apples smarthome interface er også stadig et af de simpleste. Bevares, der kunne kæles for detaljerne, men softwaren er god, let at forstå og let at sætte op, hvilket er mere end man kan sige om de avancerede systemer som Home Assistant.

Samtidig kan man sige, at de produkter man ikke kan få ind direkte, stadig kan hives ind ret let – for eksempel ved at bruge en Homey enhed, tilføje produkterne til den, også koble den til Apple Home og trække tingene derfra ind i systemet. Med andre ord, der er ret mange workarounds der kan udvide systemet efterhånden som du får brug for det.

Herunder finder du en liste over nogle af de mest brugte smarthome produkter der er certificeret til brug med Apple Home. Listen er langt fra komplet, og der kommer hele tiden nye til – men se den som en inspiration til at komme igang!

Mærke | Typiske produktkategorier | Eksempler på brug i Apples økosystem
Abode | Alarmsystemer, sensorer, kameraer | Kan bruges som komplet alarmsystem hvor sensorer og kameraer indgår i sikkerhedsscener og automatiseringer.
Aqara | Sensorer, kontakter, kameraer, låse, gardiner | Stort sortiment af sensorer, låse og motorer, som via Matter eller hub kobles ind i Apples smarthome-system.
Arlo | Kameraer, projektørkameraer | Bruges til indendørs og udendørs overvågning med bevægelsesbaseret styring i scener.
August | Smartlåse | Retrofit-låse der monteres på eksisterende cylinder og fungerer i Apples økosystem.
Belkin Wemo | Stikkontakter, lysdæmpere, dørklokke | Simpel strøm- og lysstyring, der indgår i automatiseringer og scener.
Bluetti | Strømstyring, energiprodukter (Matter-modeller) | Enheder der kan indgå i energiscenarier via Matter-tilknytning.
Bosch Smart Home | Sensorer, klima, sikkerhed | Udvalgte sensorer og termostater der kan bruges via Matter.
Brilliant | Vægpaneler, smart-switches | Kontrolpaneler som kan styre lys, scener og rumfunktioner.
CAME | Garageporte, portmotorer | Bruges i adgangs- og portautomatiseringer.
Danalock | Smartlåse | Europæiske retrofit-låse der giver smart adgangsstyring.
Denon | Højttalere, forstærkere (via AirPlay 2) | Bruges til multirumslyd i Apples lydmiljø.
Ecobee | Termostater, sensorer, kameraer | Klimastyring og nærværssensorer til energirigtige scener.
Eve | Sensorer, gardiner, energi, klima | Apple-fokuserede produkter med Thread og Matter til lys, energi og klima.
Eufy | Kameraer, dørklokker | Sikkerhedsprodukter der indgår i adgangs- og notifikationsscenarier.
Fibaro | Sensorer, relæer, sirener | Avancerede sensorer og moduler til automatiseringer.
GARDENA | Vanding, sensorer, robotplæneklippere | Smart haveudstyr til tids- og vejrbaserede rutiner.
GE Lighting (Cync) | Pærer, lamper | Matter-belysning der kan integreres uden ekstra hub.
Govee | LED-strips, lamper, paneler | Dekorativ belysning der bruges i stemningsscener.
Honeywell Home | Termostater, klima | Klimaprodukter til varme- og energirigtige rutiner.
Hubitat | Gateway (Matter) | Avanceret bro der eksponerer enheder til Apples platform.
Hunter Douglas | Gardiner, persienner | Motoriserede solafskærmningsløsninger automatiseret efter lys og tid.
IKEA Trådfri / Home Smart | Lys, paneler, gardiner, sensorer | Populært smart-lys og gardinsystem der ofte bruges via Matter.
Insteon | Kontakter, moduler | Niche-installationer som kan bringes med via Matter-broer.
iRobot | Robotstøvsugere (Matter-kompatible modeller) | Bruges i rengøringsrutiner, fx når huset forlades.
Legrand | Kontakter, stikkontakter | Fast installation med smart styring.
Level | Smartlåse | Indbygningslåse i klassisk design men digital styring.
LIFX | Pærer, paneler, strips | Wi-Fi-belysning med farveeffekter og scener.
Lightwave | Kontakter, relæer, varme | Fast installation kompatibel med scener og rutiner.
Logitech Circle | Kameraer, dørklokker | Sikkerhedskameraer med notifikationer og live-visning.
Meross | Stik, pærer, garageport | Prisvenlig lys- og strømstyring.
Moen | Vandventiler, lækagesensorer | Bruges til lækageadvarsler og vandkontrol.
Nanoleaf | Paneler, strips, pærer | Stemningslys der ofte bruges i gaming- og hyggezoner.
Netatmo | Kameraer, vejrstationer, termostater | Overvågning, luftkvalitet og indeklima samlet ét sted.
Onvis | Sensorer, kontakter | Enkle sensorer til automatiseringer.
Philips Hue | Pærer, lamper, strips, sensorer | Det mest udbredte smart-lys system til scener og rutiner.
Poly-Control / Danalock | Smartlåse | Dansk udviklede retrofit-låse.
Q-Motion | Gardiner | Motoriserede gardiner til automatiseret lysstyring.
Roborock | Robotstøvsugere, gulvvaskere | Matter-kompatible robotter der kan starte rengøring automatisk.
Schlage | Smartlåse | Populært låsesystem i Nordamerika.
Sengled | Pærer, strips | Budgetvenlig belysning til simple scener.
Sensibo | AC-styring | Intelligent styring af aircondition og varmepumpe.
Shelly | Relæer, kontakter | Matter-modeller der gør traditionel installation smart.
Silvercrest (Lidl) | Sensorer, kontakter | Billige smart-produkter med gateway-integration.
Somfy | Gardiner, screens, kameraer | Solafskærmning automatiseret efter lys og rutiner.
Sonos | Højttalere, soundbars | AirPlay-baseret lyd som kan indgå i scener.
SwitchBot | Gardinrobotter, låse, sensorer | Matter-bro gør produkterne kompatible med Apples smarte univers.
Tado° | Termostater, radiatorventiler | Bruges til varme- og energiscenarier.
TP-Link Tapo | Stik, pærer, kameraer | Matter-kompatibelt sortiment uden hub-krav.
Twinkly | Lyskæder, dekorativ belysning | Avanceret fest- og julebelysning.
Velux Active | Ovenlys, gardiner, ventilation | Indeklima og solafskærmning med automatiseret styring.
VOCOlinc | Lamper, luftfugtere, strips | Prisvenligt lys og velværetilbehør.
Wiz | Pærer, lamper | Matter-baseret lys til basisrum.
Yeelight | Pærer, lamper, strips | Budgetvenlig belysning der fungerer via Matter.
Yale | Smartlåse | Udbredt adgangsløsning i Europa.

Sådan kommer du igang med Apple Home